62023TJ0489_RES
Byla T‑489/23
Ilan Mironovich Shor
prieš
Europos Sąjungos Tarybą
2024 m. gruodžio 18 d. Bendrojo Teismo (penktoji kolegija) sprendimas
„Bendra užsienio ir saugumo politika – Ribojamosios priemonės, nustatytos dėl Moldovą destabilizuojančių veiksmų – Lėšų įšaldymas – Leidimo atvykti į valstybių narių teritoriją apribojimai – Asmenų, subjektų ir organizacijų, kuriems taikomas lėšų ir ekonominių išteklių įšaldymas arba leidimo atvykti į valstybių narių teritoriją apribojimai, sąrašai – Ieškovo pavardės įtraukimas į sąrašus ir palikimas juose – Smurtinių demonstracijų planavimas ir organizavimas – Sprendimo (BUSP) 2023/891 1 straipsnio 1 dalies a punkto ii papunktis, 2 straipsnio 1 dalies a punkto ii papunktis ir Reglamento (ES) 2023/888 2 straipsnio 3 dalies a punkto ii papunktis – Pareiga motyvuoti – Neteisėtumu grindžiamas prieštaravimas – Vertinimo klaida – Laisvė užsiimti verslu – Teisė į nuosavybę – Deliktinė atsakomybė“
Europos Sąjunga – Teisminė institucijų aktų teisėtumo kontrolė – Ribojamosios priemonės, taikomos atsižvelgiant į padėtį Moldovoje – Kontrolės apimtis
(Tarybos sprendimas (BUSP) 2023/891, iš dalies pakeistas sprendimais (BUSP) 2023/1047 ir (BUSP) 2024/1242; Tarybos reglamentai 2023/888, 2023/1045 ir 2024/1243)
(žr. 21 punktą)
Institucijų aktai – Motyvavimas – Pareiga – Apimtis – Ribojamosios priemonės, taikomos atsižvelgiant į padėtį Moldovoje – Draudimas atvykti, keliauti tranzitu ir asmenų, atsakingų už veiksmus, kuriais kenkiama Moldovos suverenitetui ir nepriklausomybei arba į juos kėsinamasi, lėšų įšaldymas – Pareiga nurodyti tokią priemonę pateisinančius specifinius ir konkrečius motyvus – Sprendimas, kurio priėmimo kontekstas žinomas suinteresuotajam asmeniui, todėl jis gali suprasti jam nustatytos priemonės reikšmę – Leistinumas glaustai išdėstyti motyvus
(Tarybos sprendimas (BUSP) 2023/891, iš dalies pakeistas sprendimais (BUSP) 2023/1047 ir (BUSP) 2024/1242; Tarybos reglamentai 2023/888, 2023/1045 ir 2024/1243)
(žr. 26–33 punktus)
Bendra užsienio ir saugumo politika – Ribojamosios priemonės, taikomos atsižvelgiant į padėtį Moldovoje – Sprendimas įšaldyti lėšas – Teisminė teisėtumo kontrolė – Apimtis – Visuotinai taikoma nuostata, susijusi su individualiai taikoma ribojamąja priemone – Įtraukimas
(ESS 29 straipsnis; SESV 275 straipsnio antra pastraipa ir 277 straipsnis; Tarybos sprendimas (BUSP) 2023/891; Tarybos reglamentas 2023/888)
(žr. 42–44 punktus)
Institucijų aktai – Teisinio pagrindo pasirinkimas – Aktai, susiję su ribojamųjų priemonių, taikomų atsižvelgiant į padėtį Moldovoje, priėmimu – Draudimas atvykti, keliauti tranzitu ir asmenų, planuojančių, organizuojančių ir remiančių smurtines demonstracijas ar kitus smurto veiksmus, lėšų įšaldymas – ESS 29 straipsnis ir SESV 215 straipsnio 2 dalis – Leistinumas
(ESS 3 straipsnio 5 dalis, 21, 23, 24 ir 29 straipsniai; SESV 215 straipsnio 2 dalis; Tarybos sprendimo (BUSP) 2023/891 1 straipsnio 1 dalies a punkto ii papunktis ir 2 straipsnio 1 dalies a punkto ii papunktis; Tarybos reglamento 2023/888 2 straipsnio 3 dalies a punkto ii papunktis)
(žr. 50, 51, 56–59 punktus)
Bendra užsienio ir saugumo politika – Ribojamosios priemonės, taikomos atsižvelgiant į padėtį Moldovoje – Teisinis pagrindas – Ribojamosios priemonės, numatytos sprendime ir reglamente, priimtuose remiantis atitinkamai ESS 29 straipsniu ir SESV 215 straipsniu – Tarybos kompetencija nustatyti ribojamąsias priemones, kuriomis siekiama remti teisinę valstybę trečiojoje šalyje kandidatėje į Sąjungą
(ESS 21 straipsnio 2 dalies b punktas ir 29 straipsnis; SESV 215 straipsnio 2 dalis; Tarybos sprendimo (BUSP) 2023/891 1 straipsnio 1 dalies a punkto ii papunktis ir 2 straipsnio 1 dalies a punkto ii papunktis; Tarybos reglamento 2023/888 2 straipsnio 3 dalies a punkto ii papunktis)
(žr. 62 punktą)
Europos Sąjunga – Teisminė institucijų aktų teisėtumo kontrolė – Ribojamosios priemonės, taikomos atsižvelgiant į padėtį Moldovoje – Kontrolės apimtis – Ribota bendrųjų taisyklių kontrolė – Ribojamųjų priemonių priėmimo kriterijai – Draudimas atvykti, keliauti tranzitu ir asmenų, planuojančių, organizuojančių ir remiančių smurtines demonstracijas ar kitus smurto veiksmus, lėšų įšaldymas – Apimtis – Proporcingumo principo paisymas – Teisinio saugumo principo paisymas
(SESV 275 straipsnio antra pastraipa; Tarybos sprendimo (BUSP) 2023/891 2 straipsnio 1 dalies a punkto ii papunktis; Tarybos reglamento 2023/888 2 straipsnio 3 dalies a punkto ii papunktis)
(žr. 71–75, 78, 79, 85 punktus)
Europos Sąjunga – Teisminė institucijų aktų teisėtumo kontrolė – Ribojamosios priemonės, taikomos atsižvelgiant į padėtį Moldovoje – Kontrolės apimtis – Ieškovo įtraukimas į prie ginčijamo sprendimo pridėtą sąrašą dėl jo atsakomybės už veiksmus ar politiką, kuriais kenkiama Moldovos Respublikos suverenitetui ir nepriklausomybei arba į juos kėsinamasi – Visuomenei prieinami dokumentai – Įrodomoji galia – Laisvo įrodymų vertinimo principas
(Tarybos sprendimas (BUSP) 2023/891, iš dalies pakeistas sprendimais (BUSP) 2023/1047 ir (BUSP) 2024/1242; Tarybos reglamentai 2023/888, 2023/1045 ir 2024/1243)
(žr. 102–112 punktus)
Bendra užsienio ir saugumo politika – Ribojamosios priemonės, taikomos atsižvelgiant į padėtį Moldovoje – Draudimas atvykti, keliauti tranzitu ir asmenų, atsakingų už veiksmus ar politiką, kuriais kenkiama Moldovos Respublikos suverenitetui ir nepriklausomybei arba į juos kėsinamasi, lėšų įšaldymas – Ieškovas, kuris yra partijos, planavusios smurtines demonstracijas Rusijos Federacijos interesais ir jai padedant, vadovas – Vertinimo klaida – Nebuvimas
(Tarybos sprendimas (BUSP) 2023/891, iš dalies pakeistas sprendimais (BUSP) 2023/1047 ir (BUSP) 2024/1242; Tarybos reglamentai 2023/888, 2023/1045 ir 2024/1243)
(žr. 119, 129–137, 151, 152 punktus)
Europos Sąjunga – Teisminė institucijų aktų teisėtumo kontrolė – Ribojamosios priemonės, taikomos atsižvelgiant į padėtį Moldovoje – Kontrolės apimtis – Priemonės pagrįstumo įrodymas – Kompetentingos Sąjungos institucijos pareiga kilus ginčui įrodyti motyvų, nurodytų dėl atitinkamų asmenų arba subjektų, pagrįstumą – Kompetentingos valdžios institucijos diskrecijos apimtis – Įrodymų, pateiktų dėl ankstesnio įtraukimo į sąrašus, jei nebuvo pakeisti motyvai, nepasikeitė ieškovo padėtis arba situacija Moldovoje, svarba
(Tarybos sprendimas (BUSP) 2023/891, iš dalies pakeistas sprendimais (BUSP) 2023/1047 ir (BUSP) 2024/1242; Tarybos reglamentai 2023/888, 2023/1045 ir 2024/1243)
(žr. 154, 160–163 punktus)
Bendra užsienio ir saugumo politika – Ribojamosios priemonės, taikomos atsižvelgiant į padėtį Moldovoje – Taikymo sritis – Asmenys, atsakingi už veiksmus ar politiką, kuriais kenkiama Moldovos Respublikos suverenitetui ir nepriklausomybei arba į juos kėsinamasi – Sąvoka – Praeityje šiuos veiksmus atlikę asmenys, nors nėra duomenų, patvirtinančių minėtų veiksmų vykdymą ar dalyvavimą juos vykdant šiuo metu – Įtraukimas
(Tarybos sprendimo (BUSP) 2023/891, iš dalies pakeisto sprendimais (BUSP) 2023/1047 ir (BUSP) 2024/1242, 1 straipsnio 1 dalies a punkto ii papunktis ir 2 straipsnio 1 dalies a punkto ii papunktis; Tarybos reglamento 2023/888 2 straipsnio 3 dalies a punkto ii papunktis, reglamentai 2023/1045 ir 2024/1243)
(žr. 158, 159 punktus)
Bendra užsienio ir saugumo politika – Ribojamosios priemonės, taikomos atsižvelgiant į padėtį Moldovoje – Draudimas atvykti, keliauti tranzitu ir asmenų, planuojančių, organizuojančių ir remiančių smurtines demonstracijas ar kitus smurto veiksmus, lėšų įšaldymas – Nuosavybės teisės ir laisvės užsiimti verslu ribojimas – Proporcingumo principo pažeidimas – Nebuvimas
(Europos Sąjungos pagrindinių teisių chartijos 16 ir 17 straipsniai; Tarybos sprendimas (BUSP) 2023/891, iš dalies pakeistas sprendimais (BUSP) 2023/1047 ir (BUSP) 2024/1242; Tarybos reglamentai 2023/888, 2023/1045 ir 2024/1243)
(žr. 171–178, 181 punktus)
Deliktinė atsakomybė – Sąlygos – Reali ir tikra žala – Vertinimas – Kriterijai – Realios ir tikros žalos nebuvimas
(SESV 340 straipsnio antra pastraipa)
(žr. 185, 186 punktus)
Santrauka
Sprendimu Bendrasis Teismas atmetė Ilan Mironovich Shor pareikštą ieškinį dėl aktų, kuriais Europos Sąjungos Taryba 2023 m. įtraukė (
1
) jį į asmenų ir subjektų, kuriems dėl padėties Moldovos Respublikoje taikomos ribojamosios priemonės, sąrašus, o 2024 m. juose paliko (
2
), panaikinimo. Šioje byloje Bendrasis Teismas pirmą kartą galėjo priimti sprendimą dėl Sprendimo 2023/891 (
3
) 1 straipsnio 1 dalies a punkto ii papunktyje ir 2 straipsnio 1 dalies a punkto ii papunktyje įtvirtinto įtraukimo į sąrašus kriterijaus, leidžiančio Tarybai nustatyti ribojamąsias priemones asmenims, planuojantiems, organizuojantiems ir remiantiems smurtines demonstracijas ar kitus smurto veiksmus (toliau – ii kriterijus), teisėtumo. Tai ir pirmasis išnagrinėjus bylą iš esmės Bendrojo Teismo priimtas sprendimas dėl ribojamųjų priemonių, nustatytų atsižvelgiant į padėtį Moldovos Respublikoje.
2023 m. balandžio mėn. Europos Sąjunga pirmą kartą priėmė ribojamąsias priemones, nustatytas reaguojant į Moldovos Respubliką destabilizuojančius veiksmus. Jos visų pirma taikomos asmenims, atsakingiems už veiksmus ar politiką, kuriais kenkiama šios trečiosios valstybės suverenitetui ir nepriklausomybei, taip pat demokratijai, teisinei valstybei, stabilumui ar saugumui toje šalyje ar į juos kėsinamasi, arba remiantiems šiuos veiksmus ar juos įgyvendinantiems (
4
).
Ieškovo, Moldovos ir Izraelio pilietybes turinčio verslininko ir politiko, lėšos ir ekonominiai ištekliai buvo įšaldyti, be kita ko, dėl jo vaidmens organizuojant ir planuojant smurtines demonstracijas. Šiuo klausimu Taryba nurodė, kad ieškovas dalyvavo kurstant smurtą prieš dabartinę Moldovos Respublikos vyriausybę ir remia prorusišką veiklą šioje šalyje.
Bendrojo Teismo vertinimas
Pirma, dėl ii kriterijaus Bendrasis Teismas pažymėjo, kad Taryba suprantamai ir nedviprasmiškai nurodė specifines ir konkrečias priežastis, dėl kurių nusprendė, kad ieškovas dėl jo organizuojamų ir planuojamų demonstracijų yra atsakingas už veiksmus, kuriais kenkiama Moldovos Respublikos suverenitetui ir nepriklausomybei, demokratijai, teisinei valstybei, stabilumui ir saugumui šioje valstybėje ir į juos kėsinamasi. Todėl, atsižvelgdamas į aplinkybes, kuriomis aktai buvo priimti, Bendrasis Teismas atmetė ieškinio pagrindą, grindžiamą pareigos motyvuoti pažeidimu.
Antra, Bendrasis Teismas kaip nepagrįstą taip pat atmetė ieškinio pagrindą, susijusį su Sprendimo 2023/891 ir Reglamento 2023/888 neteisėtumu grindžiamu prieštaravimu.
Šiuo klausimu Bendrasis Teismas visų pirma konstatavo, kad ii kriterijus Sąjungos teisinėje sistemoje galėjo būti nustatytas Sprendimu 2023/891 ir Reglamentu 2023/888, grindžiamais atitinkamai ESS 29 straipsniu ir SESV 215 straipsnio 2 dalimi. Iš tiesų, atsižvelgiant į Sprendimo 2023/891 tikslą ir turinį, reikia pažymėti, kad šis sprendimas yra tiesiogiai susijęs su ESS 21 straipsnio 2 dalies b punkte nustatytais bendros užsienio ir saugumo politikos (BUSP) tikslais, nes juo siekiama įtvirtinti ir remti demokratiją ir teisinę valstybę Moldovos Respublikoje. Šiomis aplinkybėmis smurtinių demonstracijų arba kitų smurto veiksmų planavimas, organizavimas ar rėmimas gali pateisinti Sąjungos veiksmus pagal BUSP, grindžiamus tikslu įtvirtinti ir remti demokratiją ir teisinę valstybę trečiojoje šalyje. Bendrasis Teismas pažymėjo, kad smurtinės demonstracijos gali pakenkti atitinkamos šalies teisiniams ir instituciniams pagrindams ir nepatenka į Europos žmogaus teisių ir pagrindinių laisvių apsaugos konvencijos (
5
) 11 straipsnyje ir Europos Sąjungos pagrindinių teisių chartijos 12 straipsnio 1 dalyje garantuojamos pagrindinės teisės laisvai rinktis į taikius susirinkimus taikymo sritį.
Be to, Bendrasis Teismas pažymėjo, kad asmenų, kuriems pagal ii kriterijų gali būti taikomos ribojamosios priemonės, ratas nėra neproporcingas. Tam, kad remiantis šiuo kriterijumi būtų nustatytos ribojamosios priemonės, atitinkamo asmens veiksmais turi būti kenkiama Moldovos Respublikos suverenitetui ir nepriklausomybei ar demokratijai, teisinei valstybei, stabilumui ar saugumui šioje valstybėje arba į juos kėsinamasi. Kitaip tariant, šiais veiksmais turi būti įmanoma pažeisti šios šalies institucinius ir teisinius pagrindus. Taigi ribojamosios priemonės negali būti nustatytos asmenims, atsakingiems už demonstracijų, kurioms taikoma teisė laisvai rinktis į taikius susirinkimus, planavimą, organizavimą ar jų rėmimą.
Galiausiai Bendrasis Teismas nusprendė, kad Taryba nepadarė vertinimo klaidos, kai konstatavo, kad dėl smurtinių demonstracijų, kurias ieškovas organizavo ir planavo, jam tenka atsakomybė už veiksmus, kuriais kenkiama Moldovos Respublikos demokratijai ir teisinei valstybei arba į jas kėsinamasi.
Šiuo klausimu Bendrasis Teismas visų pirma konstatavo, kad ginčijamų aktų motyvai yra pakankamai pagrįsti, kad įrodytų, jog, pirma, ieškovas dalyvavo apmokant asmenis išprovokuoti neramumus ir riaušes per demonstracijas Moldovos Respublikoje ir, antra, jo partija 2022 ir 2023 m. organizavo smurtines demonstracijas ir mitingus, daugiausia sostinėje Kišiniove, padedant apmokamiems protestuotojams. Iš tikrųjų iš kelių įrodymų konkrečiai, aiškiai ir nuosekliai matyti, kad ieškovo partija atrinko daug asmenų ir sumokėjo jiems už dalyvavimą nagrinėjamose demonstracijose. Be kita ko, iš jų matyti, kad ieškovas siekė už atlygį įtraukti į šias demonstracijas tam tikrus specifinio profilio asmenis, galinčius sukelti neramumus ir riaušes demonstracijose, siekiant įbauginti vyriausybę. Todėl negalima manyti, kad dalyvaudami tose demonstracijose šie asmenys siekė pasinaudoti teise laisvai rinktis į taikius susirinkimus tam, kad išreikštų asmeninę nuomonę.
Be to, Bendrasis Teismas pažymėjo, kad nagrinėjamos smurtinės demonstracijos buvo surengtos Rusijos Federacijos interesais ir jai padedant, taigi jos yra neatsiejama Moldovos vyriausybę destabilizuojančių veiksmų, į kuriuos siekiama reaguoti nagrinėjamomis ribojamosiomis priemonėmis, dalis.
Galiausiai Bendrasis Teismas nusprendė, kad nors Taryba nepateikė įrodymų, jog ieškovas tiesiogiai arba netiesiogiai planavo, organizavo ar rėmė smurtines demonstracijas ar kitus smurto veiksmus po to, kai jo pavardė buvo įrašyta į nagrinėjamus sąrašus, vien jo partijos likvidavimo nepakanka, kad ribojamosios priemonės, kurių dėl jo buvo imtasi, taptų nebeaktualios, nes Taryba konstatavo, kad vis dar egzistuoja grėsmė demokratijai ir teisinei valstybei bei Moldovos Respublikos stabilumui ir saugumui.
Šiuo klausimu Bendrasis Teismas pažymėjo, kad smurtinių demonstracijų planavimas nepriklauso nuo politinės partijos, kurios pirmininkas buvo ieškovas, egzistavimo.
Be to, tai, kad ieškovo pavardės įtraukimo į nagrinėjamus sąrašus motyvuose daroma nuoroda į faktinę situaciją, buvusią prieš priimant pirminius aktus ir ką tik pasikeitusią, nebūtinai reiškia, kad šiais aktais jam nustatytos ribojamosios priemonės yra nebeaktualios. Šį aiškinimą patvirtina Sprendimo 2023/891 8 straipsnio antra pastraipa ir Reglamento 2023/888 13 straipsnio 4 dalis. Pagal šias nuostatas leidžiama nagrinėjamuose sąrašuose palikti asmenų ir subjektų, kurie per laikotarpį iki peržiūros nepadarė jokių Moldovos Respublikos destabilizavimo veiksmų, pavardes ir pavadinimus, jeigu šis palikimas pateisinamas, atsižvelgiant į visas reikšmingas aplinkybes, be kita ko, į tai, kad nepasiekti ribojamųjų priemonių tikslai.
Be to, ieškovas iš karto po to, kai buvo likviduota jo partija, sukūrė naują politinį darinį, o ieškovo ir Rusijos Federacijos tarpusavio ryšiai neišnyko vien dėl to, kad 2023 m. birželio mėn. jo partija buvo likviduota.
Taigi aplinkybės, kuriomis buvo grindžiamas pirminis ieškovo pavardės įtraukimas į nagrinėjamus sąrašus, nepasikeitė taip, kad Taryba negalėtų palikti ieškovo pavardės šiuose sąrašuose pagal ii kriterijų, remdamasi tais pačiais įrodymais, kuriais buvo grindžiamas pirminis jo pavardės įtraukimas.
Atsižvelgdamas į tai, kas išdėstyta, Bendrasis Teismas atmetė ieškovo ieškinį dėl panaikinimo ir, nesant realios ir tikros žalos buvimo įrodymų, reikalavimą atlyginti žalą.
(
1
)	2023 m. gegužės 30 d. Tarybos sprendimas (BUSP) 2023/1047, kuriuo iš dalies keičiamas Sprendimas (BUSP) 2023/891 dėl ribojamųjų priemonių atsižvelgiant į veiksmus, kuriais destabilizuojama Moldovos Respublika (OL L 140 I, 2023, p. 9), ir 2023 m. gegužės 30 d. Tarybos įgyvendinimo reglamentas (ES) 2023/1045, kuriuo įgyvendinamas Reglamentas (ES) 2023/888 dėl ribojamųjų priemonių atsižvelgiant į veiksmus, kuriais destabilizuojama Moldovos Respublika (OL L 140 I, 2023, p. 1).
(
2
)	2024 m. balandžio 26 d. Tarybos sprendimas (BUSP) 2024/1242, kuriuo iš dalies keičiamas Sprendimas (BUSP) 2023/891 dėl ribojamųjų priemonių atsižvelgiant į veiksmus, kuriais destabilizuojama Moldovos Respublika (OL L, 2024/1242), ir 2024 m. balandžio 26 d. Tarybos įgyvendinimo reglamentas (ES) 2024/1243, kuriuo įgyvendinamas Reglamentas (ES) 2023/888 dėl ribojamųjų priemonių atsižvelgiant į veiksmus, kuriais destabilizuojama Moldovos Respublika (OL L, 2024/1243).
(
3
)	2023 m. balandžio 28 d. Tarybos sprendimas (BUSP) 2023/891 dėl ribojamųjų priemonių atsižvelgiant į veiksmus, kuriais destabilizuojama Moldovos Respublika (OL L 114, 2023, p. 15).
(
4
)	Žr. Sprendimo 2023/891 1 straipsnio 1 dalį ir 2023 m. balandžio 28 d. Tarybos reglamento 2023/888 dėl ribojamųjų priemonių atsižvelgiant į veiksmus, kuriais destabilizuojama Moldovos Respublika (OL L 114, 2023, p. 1), 2 straipsnio 3 dalį.
(
5
)	Pasirašytos 1950 m. lapkričio 4 d. Romoje.